32006D0414
L 164/27
JURNALUL OFÍCIAL AL UNIUNII EUROPENE
DECIZIA COMISIEI
din 7 iunie 2006
de modificare a Deciziilor 2001/881/CE și 2002/459/CE în ceea ce privește lista punctelor de control la frontieră
[notificată cu numărul C(2006) 2178]
(Text cu relevanță pentru SEE)
(2006/414/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele sanitar-veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), în special articolul 20 alineatul (3),
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a directivelor 89/662/CEE, 90/425/CEE și 90/675/CEE (2), în special articolul 6 alineatul (4),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor sanitar-veterinare pentru produsele care provin din țări terțe și sunt introduse în Comunitate (3), în special articolul 6 alineatul (2),
întrucât:
(1)
Este necesară actualizarea Deciziei 2001/881/CE a Comisiei din 7 decembrie 2001 de stabilire a listei punctelor de control la frontieră desemnate pentru controalele sanitar-veterinare ale animalelor și produselor animale din țări terțe și de actualizare a regulilor detaliate privind controalele care trebuie efectuate de specialiștii Comisiei (4), pentru a ține seama în special de dezvoltările înregistrate de anumite state membre, în ceea ce privește aceste puncte, precum și de controalele efectuate în conformitate cu această decizie.
(2)
Lista punctelor de control la frontieră din Decizia 2001/881/CE, denumită în continuare „lista”, include, pentru fiecare punct de control la frontieră, numărul de unitate din rețeaua TRACES. TRACES este un sistem computerizat introdus prin Decizia 2004/292/CE a Comisiei din 30 martie 2004 privind punerea în aplicare a sistemului TRACES și de modificare a Deciziei 92/486/CEE (5). TRACES înlocuiește vechiul sistem ANIMO, care era bazat pe această rețea și care a fost introdus prin Decizia 91/398/CEE a Comisiei din 19 iulie 1991 privind rețeaua informatizată de legătură între autoritățile sanitar-veterinare (ANIMO) (6), în vederea monitorizării circulației animalelor și a anumitor produse în cadrul comerțului intracomunitar și al importurilor.
(3)
În urma unui control satisfăcător în conformitate cu Decizia 2001/881/CE, este necesar să se adauge în listă punctele de control la frontieră suplimentare de la Gdansk, Dorohusk și Terespol-Kobylany din Polonia.
(4)
În urma comunicărilor făcute de către autoritățile competente din Franța, Spania, Suedia și Regatul Unit, este necesară eliminarea din listă a punctelor de control de la Nantes, în Franța, de la Pasajes, în Spania, de la Norrköping, în Suedia și de la Shoreham, în Regatul Unit.
(5)
De asemenea, este necesară actualizarea listei pentru a se ține seama de schimbările intervenite recent în ceea ce privește categoriile de animale sau de produse care pot fi controlate într-un anumit număr de puncte de control la frontieră deja aprobate în conformitate cu Decizia 2001/881/CE și organizarea centrelor de control din cadrul acestor puncte.
(6)
Lista unităților enumerate în Decizia 2002/459/CE a Comisiei din 4 iunie 2002 de stabilire a listei unităților din rețeaua informatizată ANIMO și de abrogare a Deciziei 2000/287/CE (7) include numărul de unitate din rețeaua TRACES pentru fiecare punct de control la frontieră din Comunitate. Din motive de consecvență în legislația comunitară, este necesar ca această listă să fie actualizată în consecință, pentru a ține seama de schimbările corespunzătoare și pentru a asigura o listă identică cu cea din Decizia 2001/881/CE. Prin urmare, este necesar ca Decizia 2002/459/CE să fie modificată în consecință.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2001/881/CE se înlocuiește cu textul anexei I la prezenta decizie.
Articolul 2
Anexa la Decizia 2002/459/CE se modifică în conformitate cu anexa II la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 7 iunie 2006.